Madwar 20,000 żagħżugħ u żagħżugħa ta' 18-il sena mistennija jirċievu pass tal-ivvjaġġar fil-kuntest tar-raba' u l-aħħar ċiklu tal-inizjattiva DiscoverEU, li attirat bejn wieħed u ieħor 75,000 applikazzjoni mill-Ewropa kollha. Bejn l-1 ta' April u l-31 ta' Ottubru 2020 dawn iż-żgħażagħ Ewropej, magħżula abbażi ta' kriterji stabbiliti tal-għoti u ta' kwoti speċifiċi għall-Istati Membri, jistgħu jivvjaġġaw għal perjodu massimu ta' 30 jum. Il-Viċi President Schinas, li huwa responsabbli għall-Promozzjoni tal-Istil ta' Ħajja Ewropew Tagħna, qal: “Minn April, 20,000 żagħżugħ u żagħżugħa se jesperjenzaw vjaġġ Ewropew memorabbli li matulu jiskopru l-UE. Il-fatt li se jkunu qed jaqsmuh mal-pari tagħhom u ma' nies f'pajjiżi oħra se jagħmel din l-esperjenza kemm waħda pjaċevoli kif ukoll waħda li ma jinsewha qatt. Dawn se jsiru wkoll parti minn netwerk usa' informali u inklużiv li jesplora xi jfisser li wieħed jiskopri l-kontinent tagħna, kif ukoll ir-rikkezza, id-diversità u s-solidarjetà tiegħu.” Il-Kummissarju Mariya Gabriel, li hija responsabbli għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet: “Il-fatt li ż-żgħażagħ jivvjaġġaw fl-Ewropa u jiltaqgħu ma' żgħażagħ oħrajn minn pajjiżi differenti jsaħħaħ il-fehim interkulturali tagħhom, itejjeb il-ħiliet lingwistiċi tagħhom u jżidilhom il-fiduċja fihom infushom. Flimkien mal-attivitajiet ta' solidarjetà u ta' volontarjat iffinanzjati fil-kuntest tal-Korp Ewropew ta' Solidarjetà, l-inizjattiva DiscoverEU hija inizjattiva imprezzabbli għat-tagħlim informali.” L-applikanti li jintgħażlu issa se jiġu kkuntattjati u jistgħu jibdew jagħmlu l-arranġamenti għall-vjaġġi tagħhom. Bħala regola, huma jivvjaġġaw bil-ferrovija; madankollu, biex ikun żgurat l-aċċess inklużiv mal-kontinent kollu, jistgħu jintgħażlu wkoll mezzi alternattivi tat-trasport, bħall-awtobus, il-lanċa jew, eċċezzjonalment, l-ajruplan. Flimkien mal-pass tal-ivvjaġġar, il-parteċipanti jirċievu wkoll appoġġ u gwida dwar, pereżempju, l-ivvjaġġar sostenibbli. Iż-żgħażagħ huma mistiedna wkoll isiru Ambaxxaturi ta' DiscoverEU, u jirrapportaw dwar l-esperjenzi tagħhom. Huma mħeġġa wkoll jikkuntattjaw lil vjaġġaturi oħrajn fuq il-midja soċjali u jaqsmu l-istejjer tagħhom ma' xulxin. Il-parteċipanti kollha huma mistiedna jattendu l-laqgħat ta' DiscoverEU li se jsiru f'diversi postijiet fl-Ewropa matul is-sajf. Il-laqgħat se jkunu relatati ma' suġġetti bħal Ewropa ekoloġika sostenibbli, li hija t-tema tal-inizjattiva DiscoverEU għall-2020. Attivitajiet oħra jinkludu opportunitajiet ta' volontarjat u l-iżvilupp ta' itinerarju ekoloġiku għall-vjaġġaturi żgħażagħ. Kuntest Il-Kummissjoni nediet l-inizjattiva DiscoverEU f'Ġunju tal-2018 wara proposta tal-Parlament Ewropew. L-ewwel tliet ċikli ta' applikazzjonijiet taw l-opportunità lil madwar 50,000 żagħżugħ u żagħżugħa jivvjaġġaw fl-Ewropa. Għall-2020, il-Parlament Ewropew alloka EUR 25 miljun għall-inizjattiva DiscoverEU. Iktar 'il quddiem, il-Kummissjoni se tħabbar iċ-ċiklu ta' applikazzjonijiet li jmiss u tagħti aktar aġġornamenti dwar dan fuq il-Portal Ewropew taż-Żgħażagħ. Minħabba l-interess kbir iġġenerat mill-inizjattiva DiscoverEU, il-Kummissjoni qed taħdem b'mod kontinwu biex ittejjeb l-inizjattiva, abbażi tal-feedback li tirċievi mingħand il-vjaġġaturi u mingħand il-partijiet ikkonċernati ewlenin. S'issa, il-parteċipanti fl-ewwel ċikli rrapportaw li l-inizjattiva DiscoverEU kienet esperjenza ta' tagħlim prezzjuża u inklużiva, li kkontribwiet għall-parteċipazzjoni tagħhom fil-ħajja pubblika u għall-iżvilupp personali u tal-ħiliet tagħhom. L-ivvjaġġar jagħti s-setgħa liż-żgħażagħ u jgħinhom jiżviluppaw kompetenzi ewlenin bħall-ħiliet lingwistiċi u l-għarfien u s-sensittività interkulturali. Ir-reżiljenza, il-ħiliet ta' organizzazzjoni u l-kapaċità tas-soluzzjoni tal-problemi huma wkoll ta' valur. Barra minn hekk, żewġ terzi mill-parteċipanti qalu li huma ma kinux ikunu jistgħu jiffinanzjaw il-pass tal-ivvjaġġar tagħhom li kieku ma kienx għall-inizjattiva DiscoverEU. Għal xi wħud mill-parteċipanti, din kienet l-ewwel darba li siefru waħedhom mingħajr il-ġenituri tagħhom jew mingħajr it-tuturi tagħhom. F'Mejju tal-2018, il-Kummissjoni pproponiet li l-inizjattiva DiscoverEU tiġi inkluża bħala parti integrali mill-programm Erasmus tal-futur għall-2021 sal-2027. Jekk il-Parlament Ewropew u l-Kunsill jaqblu ma' dan, mijiet ta' eluf ta' persuni oħra ta' 18-il sena jkunu jistgħu jibbenefikaw mill-inizjattiva matul dawk is-seba' snin. Għal aktar informazzjoni Mistoqsijiet u tweġibiet Skeda informattiva Tista' ssib iktar informazzjoni fuq il-Portal Ewropew taż-Żgħażagħ, fuq il-paġna taż-Żgħażagħ Ewropej fuq Facebook, kif ukoll fuq il-kontijiet taż-Żgħażagħ Ewropej fuq Twitter u fuq Instagram.